प्राइवेट पार्ट और ब्रेस्ट छोड़ महिलाओं के शरीर की तकलीफें नजरअंदाज, पुरुषों जैसी दवा से इलाज
बिकिनी मेडिसिन उस भ्रामक धारणा पर आधारित है कि महिलाएं पुरुषों से बस बिकिनी एरिया यानी प्राइवेट पार्ट के मामले में ही अलग हैं, इसलिए उनके शरीर के बाकी हिस्सों को इलाज के लिए विशिष्ट या अलग सावधानी की जरूरत नहीं है। 
बिकिनी मेडिसिन। चौंक गए न। जिसमें दवा की खुराक देते वक्त डॉक्टर ये सोचे कि सामने बैठा मरीज एक महिला है। इसका शरीर और मर्ज पुरुष के शरीर और मर्ज जैसा ही होगा। अगर कुछ अलग है तो उसके ब्रेस्ट और उसके प्राइवेट पार्ट। इसलिए, महिला मरीज का इलाज भी पुरुष मरीज की तरह ही होगा।
अब इस मुद्दे को समझने के लिए एक दिलचस्प सच्चाई जानें…
अमेरिका में एक डॉक्टर हैं नानेते कास वेंगर। उन्होंने तीन दशक पहले यह कहकर मेडिकल साइंस की दुनिया में तहलका मचा दिया कि ‘बिकिनी मेडिसिन’ कॉन्सेप्ट की वजह से दुनियाभर में महिलाओं के इलाज में कोताही बरती जा रही है और उनकी बीमारियों और उसके लक्षणों को पुरुषों के मुकाबले नजरअंदाज किया जाता है। यहीं से मेडिकल साइंस की दुनिया में ‘बिकिनी मेडिसिन’ शब्द चल पड़ा। आज वेंगर की उम्र 93 साल है।
वेंगर ने कहा कि मेडिकल प्रोफेशनल्स महिलाओं की बीमारियों के बारे में सोचते वक्त उनके ‘ब्रेस्ट और प्राइवेट पार्ट’ तक ही सीमित रह जाते हैं और महिला के बाकी शरीर के इलाज को इतना महत्वपूर्ण नहीं माना जाता और कई बीमारियों और उनके लक्षणों को नजरअंदाज कर दिया जाता है।
वेंगर की कही बात आज सौ फीसदी सही मानी जा रही है, क्योंकि हार्ट अटैक के लक्षणों, जांच और इलाज में लापरवाही की वजह से महिलाओं की जान ज्यादा जा रही है। खास तौर पर हार्ट अटैक आने के पहले साल में ही महिलाएं पुरुषों के मुकाबले ज्यादा जान गंवा रही हैं।
जब कहा हार्ट अटैक महिलाओं को भी ज्यादा आते हैं तो मचा तहलका
वेंगर हॉर्वर्ड मेडिकल स्कूल से 1954 में मेडिसिन में डिग्री लेने वाली पहली महिला बनीं। वेंगर ने 1300 से ज्यादा रिसर्च और लेख लिखे। उन्हें दिल के विज्ञान और दवाओं के गणित को समझने में महारत हासिल है। 1993 में उन्होंने अपने एक अध्ययन में लिखा कि हार्ट अटैक से महिलाओं की भी ज्यादा मौत हो रही है, तो हंगामा मचना स्वाभाविक था।
तब तक यही माना जाता था कि हार्ट अटैक तो पुरुषों को ही आता है। वेंगर के मुताबिक, डॉक्टर हों या मेडिकल प्रोफेशनल्स सभी को महिलाओं को बिकिनी जोन के दायरे से बाहर निकलकर उनके इलाज के बारे में सोचना होगा।
महिलाओं में हार्ट अटैक के लक्षण तब ज्यादा हो सकते हैं, जब वे आराम कर रही हों या सो रही हों। ऐसी महिलाओं को हर साल अपने दिल की जांच कराने की सलाह दी जानी चाहिए। वेंगर का कहना है कि मेनोपॉज या प्रेग्नेंसी में दिक्कतें भी हार्ट अटैक के खतरे को बढ़ा सकती हैं।
महिला को अगर डायबिटीज है, या वो स्मोकिंग करती है, डिप्रेशन में हो या तनाव में हो तो भी हार्ट अटैक का खतरा बढ़ सकता है। इस बात को मेडिकल प्रोफेशनल्स को समझना होगा।
आज बात इसी बिकिनी मेडिसिन के बारे में। आप सोच रहे होंगे कि ये किस तरह का इलाज है, कैसी दवा है और किस बाजार में मिलती है। दरअसल, बिकिनी मेडिसिन उस भ्रामक धारणा पर आधारित है कि महिलाएं पुरुषों से बस बिकिनी एरिया यानी प्राइवेट पार्ट के मामले में ही अलग हैं, इसलिए उनके शरीर के बाकी हिस्सों को इलाज के लिए विशिष्ट या अलग सावधानी की जरूरत नहीं है। 
नेशनल लाइब्रेरी ऑफ मेडिसिन के अनुसार, सोसाइटी में ज्यादातर लोग यही मानते हैं कि हार्ट अटैक पुरुषों को ही आते हैं। जागरूकता की इस कमी की वजह से हार्ट अटैक से मरने वाली महिलाओं की संख्या बढ़ी है।
दिल की बीमारियों के इलाज में महिलाओं से भेदभाव
यूनिवर्सिटी ऑफ कोलोराडो की ही एक और रिसर्च कहती है कि दिल की बीमारियों के मामले में महिलाएं पुरुषों जितनी ही दवा की डोज लेती हैं, मगर इसका बुरा असर उन पर पुरुषों के मुकाबले दोगुना होता है। असल में ज्यादातर फिजिशियन पुरुष और महिला मरीजाें को बराबर डोज ही खाने के लिए लिखते हैं।
खबर से जुड़े इस पोल में अपनी राय दें
दवाओं की डोज भी बिकिनी मेडिसिन की सोच के मुताबिक
रांची में इंटरनल मेडिसिन के विशेषज्ञ और दिल्ली एम्स में सेवा दे चुके डॉ. रविकांत चतुर्वेदी के मुताबिक, ‘मेडिकल साइंस की दुनिया में बरसों से दवाओं की डोज भी बिकिनी मेडिसिन की धारणा के मुताबिक ही तय की जाती है। जबकि हकीकत यह है कि स्त्री हो या पुरुष सभी का मेटाबॉलिज्म और फिजियोलॉजी अलग होती है।
दोनों में हॉर्मोन का स्तर, उनके अंदरूनी अंगों के अलावा बाहरी अंगों का आकार और मजबूती भी अलग होती है। दुनियाभर में एडवांस्ड साइंस में अब मेडिकल प्रोफेशनल्स को बिकिनी मेडिसिन की सोच से उबरने की सलाह दी जा रही है। आज बुखार, सर्दी, जुकाम, खांसी जैसी आम समस्याओं में ज्यादातर दवाएं तो जेंडर न्यूट्रल हैं, मगर कुछ जेंडर स्पेसिफिक बीमारियों की दवाएं अलग हैं।’
बिकिनी मेडिसिन असल में उस सोच के लिए एक शब्द है, जिसमें महिलाओं को सदियों से पुरुषों से कमतर माना जाता रहा है। वजह जो भी हो महिलाओं काे पुरुषों के मुकाबले इलाज कम मिलता है या इलाज ही नहीं मिलता।
बार-बार चक्कर आता तो डॉक्टर ने कहा-परेशान न हो, फ्लू है
बिकिनी मेडिसिन के कॉन्सेप्ट को एक और केस से समझा जा सकता है। नोएडा में एक मल्टीनेशनल कंपनी में काम करने वाली रोशनी के अनुभव को नोएडा में ही एक डॉक्टर आईपी शर्मा ने शेयर किया। डॉ. शर्मा के मुताबिक, रोशनी एक शादी में गई हुई थीं। वहां खूब चहल-पहल थी। अचानक वो गश खाकर गिर पड़ीं।
होश आया तो वो अस्पताल में थीं। वहां डॉक्टरों ने बताया कि उन्हें जबरदस्त हार्ट अटैक आया था, मगर एक दोस्त समझदारी दिखाते हुए पास के अस्पताल लेकर आया, जिससे उनकी जान बचाई जा सकी। ऐसा नहीं था कि रोशनी इस खतरे से एकदम अनजान थीं।
इसके पहले भी उन्हें कई बार बेहोशी, चक्कर और पसीना आता रहा था, मगर जब भी वह डॉक्टर से इस बारे में बात करतीं तो डॉक्टर कहते, आपको कमजोरी, एंग्जाइटी और डिप्रेशन की वजह से ऐसा हो रहा है।
डॉक्टर शर्मा के मुताबिक, इलाज का यह तरीका बेहद लापरवाही भरा है और यह बिकिनी मेडिसिन की सोच पर ही आधारित है। हाल के बरसों में हुई कई स्टडी में कहा गया है कि अभी तक हेल्थकेयर में इलाज ‘वन साइज फिट्स ऑल अप्रोच’ पर आधारित है यानी सबको एक ही लाठी से हांकना है। ऐसा इसलिए हुआ, क्योंकि मेडिकल साइंस की ज्यादातर स्टडी में भी पुरुषों का ही बोलबाला रहा है।
ऐसे में महिला मरीजों को ध्यान में रखकर स्टडी बहुत ही कम की गई। यूनिवर्सिटी ऑफ कोलोराडो की लूडमैन फैमिली सेंटर फॉर वुमंस हेल्थ रिसर्च के मुताबिक, 700 से ज्यादा बीमारियों में पुरुषों के मुकाबले महिलाओं को इलाज कम मिल पाता है या उनके इलाज में देरी होती है।
वहीं, ग्लोबन बर्डन ऑफ डिजीज की एक स्टडी में कहा गया है कि 2010 में महिलाओं की सेहत पर लिखे गए लेख या रिसर्च का करीब 36 फीसदी हिस्सा सिर्फ महिलाओं की रिप्रोडक्टिव हेल्थ के बारे में ही था। जाे 2020 में बढ़कर करीब 49 फीसदी तक पहुंच गया।
भारत में भी महिलाओं के इलाज को लेकर समाज कितना संवेदनशील है, यह भी जानना जरूरी है।
पुरुषों के मुकाबले महिलाओं के इलाज पर खर्च भी कम, 33 फीसदी महिला मरीजों को ही स्वास्थ्य सेवा
जवाहरलाल नेहरू विश्वविद्यालय और इंटरनेशनल इंस्टीट्यूट फॉर एप्लाइड सिस्टम्स एनालिसिस की एक रिसर्च में सामने आया है कि भारत में पुरुष मरीज पर सालाना औसतन 24 हजार रुपए खर्च किया जाता है, जबकि महिलाओं के लिए यह सिर्फ 16 हजार रुपए ही है।
पुरुषों के मुकाबले महिलाएं अस्पताल में कम भर्ती होती हैं, इसलिए उन पर होने वाला खर्च भी कम है। अखिल भारतीय आयुर्विज्ञान संस्थान और हार्वर्ड विश्वविद्यालय ने एम्स में इलाज कराने आए करीब 24 लाख मरीजों के रिकॉर्ड का अध्ययन किया गया, जिसमें ये बात सामने आई कि सिर्फ 33% महिलाओं को ही स्वास्थ्य सेवा मिल पाती है।
यही नहीं, नेशनल फैमिली हेल्थ सर्वे (NFHS)-5 की रिपोर्ट के अनुसार, देश में 15 से 19 साल की 59.1% लड़कियों को खून की कमी है। वहीं 15 से 49 साल की 52.2% प्रेग्नेंट महिलाएं एनीमिया की चपेट में आती हैं।
ये तीनों आंकड़े बताते हैं कि देश में महिलाओं में कमजोरी और खून की कमी ज्यादा है, घर हो या अस्पताल दोनों जगहों पर उनके इलाज में लापरवाही बरती जाती है। उनके इलाज पर होने वाला खर्च भी परिवार के पुरुष सदस्यों के मुकाबले कम है क्योंकि महिला की सेहत पर खर्च करना गैरजरूरी समझा जाता है।
सिरदर्द, गंध महसूस न होना, स्वाद का जाना जैसी दिक्कतें भी होती हैं नजरअंदाज
जर्नल ऑफ वुमंस हेल्थ में इस साल छपी एक स्टडी में कहा गया है कि 14 लाख मरीजों के डेटा का आकलन करने के बाद यह पाया गया कि सिरदर्द, सूंघने की क्षमता खत्म होना, स्वाद का पता न चल पाना जैसी दिक्कतें महिलाओं के साथ ज्यादा होती हैं।
आंख, कान, नाक और गले का संक्रमण भी महिलाओं को ज्यादा होता है, मगर या तो वो इसे नजरअंदाज कर देती हैं या फिर उनका इलाज ही नहीं कराया जाता है। यही हाल कोरोना के दौरान भी रहा। पुरुषों के मुकाबले महिलाएं कोरोना से ज्यादा प्रभावित हुईं। खासकर टीनएज और युवतियों में यह ज्यादा देखा गया।
महिला मरीज को इमोशनल प्रॉब्लम्स तो पुरुष को मेंटल डिसऑर्डर
नॉर्डिक जर्नल ऑफ साइकेट्री की नवंबर, 2020 में छपी एक स्टडी के मुताबिक, अटेंशन डेफिसिट/हाइपरएक्टिविटी डिसऑर्डर(ADHD) समेत मानसिक बीमारियों के इलाज में भी स्त्री और पुरुषों में भेदभाव किया जाता है। इस अध्ययन में पाया गया है कि औसतन महिला मरीज पुरुषों के मुकाबले डॉक्टर के पास ज्यादा जाती हैं।
वहां उनका इलाज इमोशनल प्रॉब्लम्स के रूप में किया जाता है, जबकि यही लक्षण पुरुषों में दिखें तो यह कहा जाता है कि उन्हें न्यूरोडेवलपमेंटल डिसऑर्डर है। इसी तरह लड़कियों में ADHD लक्षणों को टीचर या पेरेंट्स पहचान नहीं पाते हैं, जिससे उनमें भावनात्मक समस्याएं बढ़ती जाती हैं।
रांची में साइकेट्रिस्ट डॉ. वरुण एस मेहता कहते हैं कि हॉर्मोन में अंतर और सामाजिक दबाव की वजह से भी महिलाओं का ठीक से इलाज नहीं हो पाता है। पुरुषों को दर्द होने पर उन्हें बहादुर कहा जाता है तो महिलाओं को कहा जाता है कि यह उनकी भावनात्मक समस्या है।
स्ट्रोक के मामले में महिलाओं पर ध्यान ही नहीं दिया जाता
जर्नल मैटीरियल्स में छपी एक स्टडी में कहा गया है कि स्ट्रोक से पीड़ित महिलाओं में जो लक्षण दिखते हैं, वो पुरुषों में नहीं पाए गए। स्ट्रोक के दौरान पुरुष या स्त्री दोनों को ही हाथ-पैर और चेहरे का सुन्न पड़ जाना, लड़खड़ाना, भयानक सिरदर्द, चलने-फिरने में दिक्कत महसूस होती है। महिलाओं में इनके अलावा कुछ और लक्षण भी नजर आते हैं। जैसे-जी मिचलाना, हिचकी, थकान, सांस लेने में तकलीफ और धड़कन बढ़ जाना।
मुंबई में न्यूरोलॉजिस्ट डॉॅ अणु अग्रवाल कहती हैं कि वैसे तो स्त्री और पुरुष के ब्रेन में कोई अंतर नहीं होता है। मगर, मेनोपॉज स्टेज के बाद महिलाओं की मनोदशा में काफी बदलाव होता है। उनमें कई तरह के हॉर्मोनल बदलाव देखने को मिलते हैं। जैसे हिस्टीरिया महिलाओं में ज्यादा पाई जाती है। यह कोई बीमारी नहीं है। यह साइकोलॉजिकल प्रॉब्लम है। पुरुषों को भी होती है, मगर उनके मुकाबले महिलाएं ज्यादा साइकोलॉजिस्ट के पास जाती हैं।
बिकिनी मेडिसिन को पिछड़ा विचार बताने के साथ अब यह भी सवाल किए जा रहे हैं कि क्या महिला-पुरुष और थर्ड जेंडर का इलाज अलग-अलग तरीके से होना चाहिए? इसे समझने के लिए हमने एक पशु-चिकित्सक से भी सवाल किए क्योंकि इंसानों पर किसी भी दवा या इलाज का तरीका अपनाने से पहले उसे पशुओं पर ही अपनाया जाता है। 
महिला हो या थर्ड जेंडर, ज्यादातर डॉक्टरों को यह पता नहीं कि बेहतर इलाज क्या
ज्यादातर डॉक्टर इस बात पर गौर नहीं करते कि महिला, इंटरसेक्स या थर्ड जेंडर के इलाज का अलग या बेहतर तरीका क्या होना चाहिए। बायोमेडिसिन सेंट्रल जर्नल की 2019 में छपी स्टडी में कहा गया है कि मेडिकल रिसर्च के फील्ड में पुरुषों का दबदबा ज्यादा है।
महिला मरीज के लक्षणों को नजरअंदाज किया गया तो उसे ठीक हाेने में बरसों लग जाते हैं। डेनमार्क में ऐसी एक स्टडी में पता चला कि 72 फीसदी महिलाओं को पुरुषों के मुकाबले इलाज में लापरवाही झेलनी पड़ी। महिला होने की वजह से कई मरीजों को जान तक गंवानी पड़ी।
पशुओं में भी जेंडर के आधार पर नहीं दी जाती दवा 
उत्तराखंड के ऋषिकेश में पशु चिकित्सा अधिकारी डॉ. मनोज तिवारी के मुताबिक, परंपरागत रूप से मेडिसिन की पढ़ाई में मेल-फीमेल में फर्क नहीं देखा जाता था। अभी बीमारी की स्थिति में दवा की डोज एडल्ट या चाइल्ड और बॉडी वेट के हिसाब से तय होती है।
मगर, अब सुपर स्पेशलाइजेशन नजरिए से देखा जाता है कि जेंडर के आधार पर दवाओं की डोज में फर्क होता है। हालांकि, शरीर के वजन को देखकर दवा की अलग खुराक दी जाती है। यही स्थिति पशुओं को चाहे वो गाय हों या बैल उनके वजन और उम्र (बच्चा या वयस्क) के हिसाब से दवा की डोज दी जाती है।
इलाज का यही तरीका इंसानों पर भी अपनाया जाता है। बच्चों को दी जाने वाली दवा की खुराक कम होती है और बड़ों को ज्यादा पावरफुल और असरदार डोज दी जाती है। अगर जेंडर के आधार पर इलाज का तरीका अलग न हो तो कम से कम दवा की डोज में तो अंतर होना ही चाहिए।
बिकिनी मेडिसिन से दवा कंपनियों की होगी चांदी ही चांदी 
हाल ही में जर्नल नेचर में छपी एक स्टडी में कहा गया है कि दवा देते वक्त यह जरूर ध्यान रखा जाना चाहिए कि मरीज पुरुष है या स्त्री। हालांकि, डॉक्टर रविकांत चतुर्वेदी का कहना है यह एक तरह से दवा बनाने वाली कंपनियों के लिए ज्यादा मुनाफा कमाने का मौका होगा। उनकी तो चांदी हो जाएगी, क्योंकि अब वो जेंडर स्पेसिफिक दवाएं बनाएंगी और इस आधार पर उनकी कीमत भी तय की जाएगी।
हो सकता है कि महिलाओं के लिए बनी जेंडर स्पेसिफिक दवाइयां ‘पिंक टैक्स’ के दायरे में आएं यानी कंपनियां इनकी कीमत ज्यादा रखने का सोच सकती हैं।
वहीं, डॉ. चतुर्वेदी के अनुसार, जब तक डॉक्टरों को बिकिनी मेडिसिन के बारे में जागरूक नहीं कराया जाएगा और उनकी दवाओं की डोज को लेकर ट्रेनिंग नहीं होगी, तब तक डॉक्टर किसी स्पेसिफिक बीमारी में महिला या पुरुष को एक तरह की ही खुराक देते रहेंगे।
आने वाले समय में दिल की बीमारियों में महिला और पुरुष को अलग-अलग डोज दी जा सकती हैं। ये नया कॉन्सेप्ट है। थर्ड जेंडर या ट्रांसजेंडर को भी दवा की खुराक बहुत सोच-समझकर देनी होगी।
बिकिनी मेडिसिन का विचार खारिज करने के बाद अब तो ट्रांसजेंडर्स को दी जाने वाली दवाओं की डोज पुरुष या महिला मरीज जैसी देने पर भी सवाल किए जा रहे हैं। ट्रांसजेंडर्स में होने वाले हॉर्मोन्स के उतार-चढ़ावों पर आम बीमारियों की दवाएं भी कैसे असर करती हैं, इसको भी अभी तक जांचा नहीं गया है। इसलिए दवाओं की इस लेवल पर भी जांच की मांग की जा रही है।
रिसर्चरों का कहना है कि जब महिला और पुरुष के शरीर की अंदरूनी बनावट, उसकी फिजियोलॉजी में फर्क है तो मरीज का इलाज भी उसके जेंडर के हिसाब से होना चाहिए।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सिलेक्ट करें।